NS-hof nou siek baba se tydelike voogArgieffoto bloot ter illustrasie van ‘n siek baba. (Foto: Unsplash) Nieu-Seelandse owerhede het Woensdag tydelike toesig oor ŉ baba geneem nadat die seuntjie se ouers tot dusver geweier het dat hy ’n hartoperasie ondergaan wat sy lewe kan red. Die ouers is gekant teen die operasie aangesien potensiële bloedskenkers moontlik teen Covid-19 ingeënt is. Die hooggeregshof in Auckland het nou gelas dat die ses maande oue baba, bekend as “Baba W”, onder gedeeltelike voogdyskap geplaas word sodat hy ŉ dringende operasie kan ondergaan om ŉ hartafwyking, bekend as pulmonale klepstenose, reg te stel. Die operasie is tot dusver vertraag omdat die babaseuntjie se ouers nie ten gunste van ’n bloedoortapping is wat moontlik van ’n ingeënte skenker kan kom nie. Gesondheidsowerhede het ook die ouers se versoek vir bloed van ŉ ongeënte persoon verwerp aangesien dit “onprakties” en “onnodig” is. “Die oorheersende kwessie is of die voorgestelde behandeling in [die baba se] beste belang is,” het die hof Woensdag bevind. Die kind is gevolglik onder die mediese “voogdyskap van die hof” geplaas tot “na die operasie en daaropvolgende hersteltyd”. Die voogdyskap kan tot op die laatste tot die einde van Januarie geld. Luidens die uitspraak bly die ouers “vir alle ander doeleindes” die baba se voogde. Die ouers sal ook “te alle redelike tye ingelig word oor die aard en vordering van Baba W se toestand en behandeling”.